

RAMMEAVTALE

Helse Midt-Norge RHF

mellom

HELSE MIDT-NORGE RHF

og

[1. Partene 2](#_Toc500400688)

[Partene 3](#_Toc121000224)

[2. Underleverandører 3](#_Toc1469866145)

[3. Formål og omfang 3](#_Toc1111387703)

[4. Avtaledokumenter og tolkningsregler 4](#_Toc1537563296)

[5. Varighet og omfang 4](#_Toc2101584483)

[6. Ytelsens innhold 4](#_Toc1378905954)

[Ytelsen 4](#_Toc1396664920)

[Kvalitet – krav til ytelsens innhold 4](#_Toc1242690141)

[Krav til bemanning 5](#_Toc402439921)

[Krav til gjennomføring av ytelsen 5](#_Toc796086473)

[Partenes samarbeid og gjensidige plikter 5](#_Toc2057915970)

[7. Pasientinntak, epikrise 6](#_Toc1211444791)

[Mottak av henvisninger 6](#_Toc1568097420)

[8. Tilsyn og revisjon 6](#_Toc854875176)

[Revisjonsrett 6](#_Toc796102386)

[Tilsynsorganer 6](#_Toc1966274188)

[9. Informasjonsplikt 6](#_Toc1907081376)

[10. Krav til tilgjengelighet og leveringsadresser 7](#_Toc139378248)

[12. Leverandørens øvrige plikter 7](#_Toc1467345407)

[Beredskap 7](#_Toc266949291)

[13. Miljøledelse og krav til ledelse og kvalitetsforbedring 7](#_Toc1312132343)

[Miljøledelsessystem 7](#_Toc1134679784)

[Krav til ledelse og kvalitetsforbedring 8](#_Toc1932278464)

[14. Erstatning og forsikring 8](#_Toc112624190)

[15. Pris og fakturering 8](#_Toc462263391)

[Faktureringsvilkår 8](#_Toc1608794858)

[Pris for tjenestene 8](#_Toc374762429)

[Pasientbetaling 9](#_Toc927362418)

[16. Krav til lønns- og arbeidsvilkår 9](#_Toc1230124147)

[17. Etiske retningslinjer 9](#_Toc1896867123)

[18. Forhold utenfor partenes kontroll 9](#_Toc510611575)

[Generelle vilkår 9](#_Toc1549646499)

[19. Leverandørens mislighold 10](#_Toc282701725)

[20. Kontraktsrettslige sanksjoner 10](#_Toc1051811465)

[Generelt 10](#_Toc1665081032)

[Retting av misligholdet 10](#_Toc1747765222)

[Prisavslag og tilbakeholdsrett 10](#_Toc1124037420)

[Heving 10](#_Toc1402691445)

[Erstatning 11](#_Toc668679992)

[21. Øvrige bestemmelser 11](#_Toc1420159829)

[Lovvalg og tvisteløsning 11](#_Toc1042992574)

[Taushetsplikt 11](#_Toc1644041316)

[22. Forpliktelse etter utløp av avtale 11](#_Toc871565482)

# Partene

## Partene

Denne rammeavtalen (Rammeavtalen) er inngått mellom følgende parter:

|  |  |  |
| --- | --- | --- |
| Avtaleparter | Helse Midt-Norge RHF  (heretter omtalt som Oppdragsgiver) | [*NAVN PÅ LEVERANDØR*]  (heretter omtalt som Leverandøren) |
| Firmanavn | Helse Midt-Norge RHF |  |
| Postadresse | Postboks 464, 7501 Stjørdal |  |
| Besøksadresse | Wessels veg 75, 7500 Stjørdal Nord Trøndelag |  |
| Telefon | 74 83 99 00 |  |
| Hjemmeside | [www.helse-midt.no](http://www.helse-midt.no) |  |
| Foretaksnummer | 983 658 776 |  |
| Kontaktperson(er) | Arnt Egil Hasfjord |  |
| Telefon/mobiltlf. | 41322145 |  |
| E-post: | Arnt.egil.hasfjord@helse-midt.no |  |

Helseforetaksgruppen er organisert i 5 helseforetak som eies av Helse Midt- Norge RHF. Datterselskapet Helseplattformen AS er i sameie mellom Helse Midt-Norge RHF og kommuner i helseregion Midt-Norge.

Avtalen omfatter følgende helseforetak:

* St. Olavs Hospital HF
* Helse Møre og Romsdal HF
* Helse Nord-Trøndelag HF

Dersom det i avtaleperioden skjer omstrukturering av helseforetakene, endring i eierskap av helseforetakene, endring i regionstrukturen, vil helseforetakenes rettsetterfølger kunne tre inn i Rammeavtalen på gjeldende vilkår.

Ingen av partene kan for øvrig overdra sine rettigheter og plikter etter denne Rammeavtalen.

# Underleverandører

Dersom Leverandøren benytter underleverandør på leveransen, har Leverandøren ansvar for at underleverandøren leverer tjenesten i henhold til Rammeavtalen.

Underleverandører som ikke er beskrevet i tilbudet, skal godkjennes av Oppdragsgiver. Godkjennelse kan ikke nektes uten saklig grunn. Leverandøren bærer eventuelle kostnader som bruk av underleverandører medfører.

# Formål og omfang

Rammeavtalen gjelder levering av tjenester til befolkningen i helseregion Midt-Norge.

Formålet med Rammeavtalen er å bidra til oppfyllelse av Oppdragsgivers sørge-for-ansvar, jf. spesialisthelsetjenesteloven § 2-1 a, slik at befolkningen i regionen sikres nødvendige helsetjenester.

Denne avtale ("Avtalen") er en rammeavtale mellom Oppdragsgiver og Leverandør slik som angitt i punkt 1. (Avtalens parter og kontaktpersoner) (heretter "Oppdragsgiver" og "Leverandøren") om rett til kjøp av tjenester som angitt på avtalens forside og nærmere beskrevet i vedlegg Prisskjema og vedlegg Kravspesifikasjon.

Avtalen gir Oppdragsgiver rett til å kjøpe tjenester som er dekket av Avtalen innenfor Avtalens omfang og varighet. Avtalen etablerer ingen plikt for Oppdragsgiver til å kjøpe et bestemt volum/mengde, men innenfor det Avtalen omfatter plikter Oppdragsgiver å kjøpe sitt behov.

# Avtaledokumenter og tolkningsregler

Rammeavtalen består av dette avtaledokumentet med vedlegg samt eventuelle endringsavtaler som inngås i avtaleperioden. Ved motstrid skal dokumentene gis prioritet i denne rekkefølge:

1. Dette avtaledokument med vedlegg og eventuelle endringsprotokoller.
2. Oppdragsgivers konkurransegrunnlag, herunder kravspesifikasjon, prisskjema, andre konkurransevedlegg og eventuelle avklaringer.
3. Leverandørens tilbud, så lenge dette er innenfor konkurransegrunnlagets bestemmelser.

# Varighet og omfang

Rammeavtalen gjelder i perioden fra 07.04.2025 (kontraktsoppstart) til og med 06.04.2026.

Oppdragsgiver kan ved utløp av Avtaleperioden forlenge Avtalen med inntil 1 år. Maksimal samlet avtaleperiode er 2 år. Avtalen forlenges automatisk med mindre oppdragsgiver melder fra skriftlig til leverandøren om at opsjon ikke utløses senest 3 mnd. før utløpsdatoen.

De første 6 måneder av Avtaleperioden er prøvetid. Dersom Avtalen etter Oppdragsgivers vurdering fungerer tilfredsstillende, fortsetter Avtalen fram til utløp (eller eventuell oppsigelse, jf. nedenfor). I motsatt fall kan Oppdragsgiver si opp Avtalen med 30 dagers varsel. Oppsigelse av Avtalen skal skje skriftlig og skal senest sendes fra Oppdragsgiver den dag prøvetiden utløper.

Ved utløp av avtalen skal Oppdragsgiver og leverandør samarbeide om å avslutte tjenesten på en god måte. Tilsvarende gjelder ved eventuell heving av avtalen. Tjenestene skal forbli fullverdige i avslutningsperioden uavhengig av årsaken til avslutningen. Hensikten er å sikre et tilbud til pasientene ved overgang til ny leverandør eller hvis tjenestene overtas av Oppdragsgivers helseforetak. Avtalen kan forlenges med inntil 3 mnd. i slike tilfeller.

# Ytelsens innhold

## Ytelsen

Tjenestene skal ytes på spesialisthelsetjenestenivå og innfri alle lovkrav knyttet til spesialisthelsetjenesten med tilhørende forskrifter og retningslinjer.

## Kvalitet – krav til ytelsens innhold

Tjenestene skal:

* utføres på en faglig forsvarlig måte av godkjent spesialist og godkjent helsepersonell, innenfor det fagområdet Leverandøren er tildelt Rammeavtalen for.
* være i henhold til dokumenterte metoder der slike finnes.
* være i tråd med helsefaglige retningslinjer og kunnskapsbasert praksis.
* utføres i henhold til den til enhver tid gjeldende lovgivning og øvrige myndighetskrav.

## Krav til bemanning

Leverandøren skal til enhver tid ha en bemanning som er tilpasset avtalte behandlingstjenester.

Personalstyrken skal inneha de formelle og faglige kvalifikasjoner som fremgår av Leverandørens tilbud, samt Oppdragsgivers kravspesifikasjon.

Endringer i personalets samlede faglige kvalifikasjoner krever forhåndssamtykke fra Oppdragsgiver.

Dersom Leverandøren erstatter en spesialist og/eller ansetter flere legespesialister innenfor fagområder/ytelser som omfattes av rammeavtalen, skal Leverandøren dokumentere at legespesialisten(e) oppfyller de fagspesifikke kravene som fremgår av Vedlegg kravspesifikasjonen.

Dersom Leverandøren ikke tilbyr akseptabelt erstatningspersonell, har Oppdragsgiver rett til å heve Rammeavtalen innenfor den aktuelle delkontrakten.

## Krav til gjennomføring av ytelsen

Leverandøren skal til enhver tid ha tilstrekkelige kvalifikasjoner og kapasitet, i samsvar med Leverandørens besvarelse av vedlegg Kravspesifikasjon, til å kunne gjennomføre kontraktsforpliktelsene.

Leverandøren skal til enhver tid forholde seg til det regelverk som gjelder for spesialisthelsetjenesten, herunder de prosedyrer og regler som gjelder for henvisning, inntak og utskrivning, fastsatt i gjeldende lover, forskrifter og retningslinjer, samt føringer fra Oppdragsgiver.

Ytelsen skal gjennomføres i samsvar med Rammeavtalen og dens vedlegg, og skal utføres profesjonelt, effektivt og med høy faglig standard.

Leverandøren skal følge gjeldende regelverk for behandling av personopplysninger og Norm for informasjonssikkerhet i helse- og omsorgstjenesten. Det vises spesielt til kravet om at Leverandøren gjennom planlagte, systematiske og dokumenterte tiltak skal sikre ivaretakelse av informasjonssikkerhet og personvern. Tiltakene må kunne dokumenteres på forespørsel fra Oppdragsgiver.

Leverandøren skal senest ved oppstart av levering av tjenestene være tilknyttet Norsk Helsenett. Leverandøren skal være tilknyttet Norsk Helsenett resten av avtaleperioden, inkludert eventuelle forlengelser. Brudd på kravet vil anses som et mislighold av Leverandørens forpliktelser under Rammeavtalen.

## Partenes samarbeid og gjensidige plikter

Partene skal samarbeide og vise lojalitet ved gjennomføringen av avtalen. De skal underrette hverandre om forhold som kan få betydning for Rammeavtalen, og i nødvendig utstrekning sende hverandre kopier av referater, korrespondanse, tilsynssaker og annet materiale som kan ha betydning for den annens ytelse etter Rammeavtalen.

Det skal gjennomføres minst ett årlig oppfølgingsmøte mellom Oppdragsgiver og Leverandøren. Oppdragsgiver kaller inn til møtet. I møtet skal blant annet følgende være tema; Leverandørens aktivitet, eventuelle revisjonsrapporter, konkrete hendelser/avvik og eventuelle innspill fra Leverandøren.

# Pasientinntak, epikrise

## Mottak av henvisninger

Rettighetsvurderingen er lagt til Helseforetakene iht. pasient– og brukerrettighetsloven § 2-2 jfr. § 2-1 b annet ledd i tråd med prioriteringsveilederne gjeldende for fagområdene. <https://helsedirektoratet.no/prioritering/prioriteringsveiledere-for-spesialisthelsetjenesten>

Leverandør får tilsendt rettighetsvurderte henvisninger fra Helseforetakene. Pasienter har rett til å velge behandlingssted, jf. pasient- og brukerrettighetsloven § 2-4.

Dersom Leverandøren mottar rettighetsvurderte pasienter fra andre regioner, skal Leverandør varsle helseforetaket, og i samarbeid med lokalt Helseforetak ha gode rutiner for håndteringen av slike saker. Helseforetaket skal da vurdere den samlede kapasiteten sett i forhold til behovet i helseforetaket, og avgjør om det eventuelt er restkapasitet sett i forhold til behov.

Ved kapasitetsproblemer hvor Leverandøren står i fare for ikke å kunne oppfylle retten til undersøkelse for pasienter fra region Midt-Norge, skal pasienter fra Midt-Norge (avtaleregionen) prioriteres foran pasienter fra andre helseregioner, eller om nødvendig avvises.

Leverandøren skal varsle Oppdragsgiver hvis det oppstår kapasitetsproblemer.

# Tilsyn og revisjon

## Revisjonsrett

Oppdragsgiver har rett til å foreta revisjon av Leverandørens systemer, rutiner og aktiviteter som er forbundet med Rammeavtalen. Oppdragsgiver har rett til å benytte en uavhengig tredjepart for gjennomføring av revisjon.

Oppdragsgiver har også rett til å gjennomføre internrevisjon, jf. helseforetakslovens § 37 a. Leverandøren plikter å samarbeide med Oppdragsgiver og gi tilgang til opplysninger og dokumenter i forbindelse med slik revisjon.

Revisjonsretten starter ved kontraktsinngåelsen og er begrenset til avtaleperioden, inkludert eventuelle utløste opsjoner. Ved revisjon skal Leverandøren vederlagsfritt yte rimelig assistanse.

## Tilsynsorganer

Leverandøren plikter å samarbeide med representantene fra organer som fører tilsyn og kontroll med tjenesten. Leverandøren har plikt til å legge forholdene til rette for slikt tilsyn og gi tilsynsorganet alle nødvendige opplysninger.

# Informasjonsplikt

Leverandøren skal forsikre seg om at pasienten er orientert om de egenandeler som påløper.

# Krav til tilgjengelighet og leveringsadresser

Leverandør skal ha lokaler tilpasset pasienter med nedsatt funksjonsevne, herunder, men ikke begrenset til, forflytningshemmede og personer med sansetap.

Leverandør skal ha parkeringsmuligheter for mennesker med nedsatt funksjonsevne og være tilgjengelig for av- og påstigning i umiddelbar nærhet til lokasjonen.

Endring av opprinnelige lokaler kan ikke finne sted uten samtykke fra Oppdragsgiver. Samtykke kan ikke nektes uten saklig grunn. I alle tilfeller må ny lokasjon oppfylle samme krav som opprinnelige lokaler.

1. Prioritet og direkte avtaler med andre oppdragsgivere

Oppdragsgiver har krav på prioritet foran andre oppdragsgivere Leverandøren måtte ha avtale med. Dette innebærer at Leverandøren ikke kan inngå avtaler med andre oppdragsgivere som fører til fortrengsel av tilbud etter Rammeavtalen.

# Leverandørens øvrige plikter

## Beredskap

Leverandøren skal bidra til å følge opp den regionale beredskapsplanen og sikre at regionens samlede ressurser utnyttes mest mulig effektivt ved eventuelle kriser og katastrofer i tråd med helseberedskapsloven.

Leverandøren skal sikre at ansatte og samarbeidsparter er kjent med lokal beredskapsordning, bl.a. ved at ledelse, ansvar og roller er tydelig definert og øvet.

# Miljøledelse og krav til ledelse og kvalitetsforbedring

## Miljøledelsessystem

Leverandøren skal innen seks (6) måneder etter kontraktsinngåelsen dokumentere et gyldig miljøledelsessystem med rutiner og struktur som viser hvordan Leverandøren ivaretar relevante miljøhensyn knyttet til tjenestene som leveres.

Kravet vil være oppfylt dersom Leverandøren kan fremvise bevis for at de er sertifisert etter miljøfyrtårn, ISO 14001 eller EMAS innen angitt tidsfrist. Hvis Leverandøren ikke er sertifisert, må Leverandøren dokumentere at de har rutiner og et system som viser at Leverandøren oppfyller følgende punkter:

* har en egen miljøpolitikk og dokumenterte miljømål
* stiller miljøkrav til dets underleverandører
* har oversikt over de vesentligste miljøpåvirkningene fra virksomheten
* har de ressurser som er nødvendige for å etablere, implementere, vedlikeholde og kontinuerlig forbedre ledelsessystemet for miljø
* har beredskap for å håndtere potensielle sitasjoner med risiko for ugunstige miljøpåvirkninger
* har en ledelse som følger opp systemet regelmessig
* vurderer miljørisiko knyttet til prosjekter samt har nødvendig beredskap for å håndtere denne.

Leverandøren skal benytte Vedlegg 4.1 – Krav om miljøledelsessystem for å dokumentere dette.

## Krav til ledelse og kvalitetsforbedring

Leverandøren skal styre sin virksomhet i henhold til forskrift om ledelse og kvalitetsforbedring i helse- og omsorgstjenesten (FOR-2016-10-28-1250).

Leverandøren skal sikre at informasjonssikkerhet og personvern ivaretas. Dette kravet skal oppfylles per leveringsadresse som tilbys. Det skal til enhver tid kunne dokumenteres at systemene er i aktiv bruk.

# 14. Erstatning og forsikring

Pasienter som mottar spesialisthelsetjenester under Rammeavtalen, er omfattet av Norsk Pasientskadeerstatning. Ved skadetilfeller betaler Leverandøren egenandel etter samme satser som helseforetakene er pålagt.

Leverandøren har selv ansvar for at alle leveringsadresser, deres ansatte og innleid arbeidskraft til enhver tid er nødvendig forsikret.

# 15. Pris og fakturering

## Faktureringsvilkår

Leverandørens fakturaer skal spesifiseres og dokumenteres slik at de kan kontrolleres av Oppdragsgiver. Alle fakturaer skal være påført Leverandørens organisasjonsnummer, fakturanummer og avtalenummer og klart angi hva og hvilken periode beløpet gjelder.

Fakturavedlegg skal gi oversikt over antallet utførte behandlinger og antall behandlede pasienter i fakturaperioden. Leverandøren skal benytte det skjema som Oppdragsgiver har utarbeidet for månedlig fakturering. Faktura skal ikke inneholde opplysninger som kan identifisere pasientene. Delfaktura godtas ikke.

Faktura sendes på EHF eller tilsvarende elektronisk format; organisasjonsnummeret til Oppdragsgiver er 983 658 776. Rapporteringsskjema i Excel-format skal følge fakturaen som vedlegg.

Fakturaforsendelsen skal foretas etterskuddsvis hver måned med forfall 30 dager etter at Oppdragsgiver har mottatt korrekt faktura.

Ved forsinket betaling kan Leverandøren kreve forsinkelsesrente i henhold til forsinkelsesrenteloven.

Behandlingsgebyr, faktureringsgebyr og lignende fra Leverandørens side aksepteres ikke.

## Pris for tjenestene

Prisene fremgår av vedlegg prisskjema til Rammeavtalen. Avtalte priser inkluderer alle kostnader, herunder også pensjonskostnader og tolk, knyttet til de avtalte tjenestene. Dette gjelder både i avtaleperioden og ved eventuell bruk av opsjoner eller andre avtalte tillegg.

Prisene i Rammeavtalen reguleres normalt ved årsskifte. Reguleringen følger deflator (pris- og lønnsvekst) som følger av statsbudsjettet med regulering per 1.1. hvert år. Første regulering skjer per 1.1.2026, og skal følge deflator for statsbudsjettet for 2026.

## Pasientbetaling

Leverandøren kan til enhver tid kreve de egenandeler fra pasienter som til regelverket tilsier. Tilsvarende gjelder for avkreving av fraværsgebyr.

Alle kostnader vedrørende medisinsk materiell som er nødvendig i forbindelse med behandlingen skal dekkes av Leverandøren.

# 16. Krav til lønns- og arbeidsvilkår

Leverandøren skal sørge for at ansatte i egen organisasjon og ansatte hos eventuelle underleverandører ikke har dårligere lønns- og arbeidsvilkår enn det som følger av gjeldende allmenngjøringsforskrifter eller landsomfattende tariffavtale. Med lønns- og arbeidsvilkår menes i denne sammenheng bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen. Dette gjelder bare for ansatte som direkte medvirker til å oppfylle Rammeavtalen.

Dersom bransjen ikke er dekket av forskrift om allmenngjort tariffavtale, stilles krav om at lønns- og arbeidsvilkår er i henhold til gjeldende landsomfattende tariffavtale for bransjen.

Alle avtaler Leverandøren inngår som innebærer utføring av arbeid som direkte medvirker til å oppfylle Rammeavtalen, skal inneholde tilsvarende bestemmelser.

Leverandøren skal på oppfordring legge frem dokumentasjon om lønns- og arbeidsvilkårene som blir benyttet. Dokumentasjonsplikten omfatter også underleverandører.

# 17. Etiske retningslinjer

Oppdragsgivers til enhver tid gjeldende generelle etiske retningslinjer gjelder for Leverandøren, jf. [Etiske retningslinjer - Helse Midt-Norge RHF (helse-midt.no)](https://www.helse-midt.no/om-oss/om-oss-oversikt/etiske-retningslinjer/)

# 18. Forhold utenfor partenes kontroll

## Generelle vilkår

Dersom Rammeavtalens gjennomføring helt eller delvis hindres, eller i vesentlig grad vanskeliggjøres av forhold som ligger utenfor partenes kontroll, og som de ikke burde ha forutsett ved Rammeavtalens inngåelse, suspenderes partenes plikter for så lang tid som forholdet varer. Slike forhold inkluderer forhold som etter norsk rett blir betraktet som force majeure. Som forhold utenfor partenes kontroll regnes også streik og lockout, men ikke lokal streik/lockout i egen bedrift.

Bestemmelsen gjelder ikke dersom den rammede part uten urimelig kostnad og ulempe kan overvinne følgene av de uforutsette hindringene.

Den rammede part plikter å varsle den annen part straks dersom slike hindringer oppstår.

Dersom hindringen varer eller må antas å vare mer enn 30 kalenderdager, kan Rammeavtalen sies opp av den annen part etter skriftlig varsel på 14 kalenderdager. Den rammede part kan ikke gå fra Rammeavtalen i medhold av pkt. 24 generelle vilkår.

19. Leverandørens mislighold

Mislighold foreligger dersom Leverandøren ikke har levert tjenester i samsvar med Rammeavtalen, herunder de oppstilte krav til kvalitet og kvantitet.

Leverandøren skal omgående gi Oppdragsgiver varsel om ethvert mislighold og om ethvert forhold som Leverandøren forstår eller bør forstå at kan føre til mislighold.

Ved mislighold skal Oppdragsgiver innen rimelig tid etter at Leverandøren varslet om misligholdet, eller etter at dette ble oppdaget av Oppdragsgiveren, gi Leverandøren en rimelig frist til å rette misligholdet.

Leverandøren skal, uten ugrunnet opphold etter at slik frist er satt, gi Oppdragsgiver informasjon om hvilke tiltak som vil bli iverksatt for å rette misligholdet.

# 20. Kontraktsrettslige sanksjoner

## Generelt

Ved mislighold av Rammeavtalen kan Oppdragsgiver kreve alminnelige kontraktsrettslige misligholdsanksjoner, herunder – men ikke begrenset til – retting, prisavslag, tilbakehold av vederlag, heving og erstatning. Oppdragsgivers rett til erstatning faller ikke bort ved at det gjøres gjeldende andre krav eller dersom disse ikke kan gjøres gjeldende.

## Retting av misligholdet

Dersom Leverandøren misligholder sine kontraktsforpliktelser under Rammeavtalen, skal Oppdragsgiver gi Leverandøren en rimelig frist til å rette misligholdet.

Dersom Leverandøren ikke retter misligholdet innen fristen satt av Oppdragsgiver, kan Oppdragsgiver kreve at pasienter henvises til en annen leverandør. I slike tilfeller skal Leverandøren erstatte den pris den andre leverandøren har på sitt helprivate tilbud.

## Prisavslag og tilbakeholdsrett

Ved mislighold kan Oppdragsgiver holde betalingen tilbake, men ikke åpenbart mer enn det som er nødvendig for å sikre Oppdragsgivers krav som følge av misligholdet.

## Heving

Dersom Leverandøren vesentlig misligholder sine kontraktsforpliktelser under Rammeavtalen, kan Oppdragsgiver heve Rammeavtalen helt eller delvis med umiddelbar virkning.

Ved vesentlig mislighold fra Leverandørens side kan Oppdragsgiveren etter å ha gitt Leverandøren skriftlig varsel og rimelig tid til å bringe forholdet i orden, heve Avtalen med øyeblikkelig virkning.

Dersom det i Leverandørens virksomhet tas utlegg i noen av Leverandørens eiendeler, innledes gjeldsforhandling, akkordforhandling eller åpnes konkurs, eller Leverandøren innstiller sine betalinger eller erkjenner skriftlig å ikke være i stand til å betale sine forpliktelser etter hvert som de forfaller, skal Leverandøren omgående skriftlig varsle Oppdragsgiver om dette, og Oppdragsgiver har da rett til å heve Avtalen med øyeblikkelig virkning.

## Erstatning

Oppdragsgiver kan kreve erstatning for utgifter som er direkte knyttet til Leverandørens mislighold.

# 21. Øvrige bestemmelser

## Lovvalg og tvisteløsning

Partenes rettigheter og plikter etter denne Rammeavtalen reguleres i sin helhet av norsk rett.

Dersom det oppstår tvist om tolkninger eller rettsvirkninger av Rammeavtalen, skal denne søkes løst ved forhandlinger. Fører ikke forhandlingene frem skal saken avgjøres ved de ordinære domstoler.

Søksmål tas ut for Oppdragsgivers alminnelige verneting.

## Taushetsplikt

Partene skal bevare taushet om, og forhindre at andre får adgang eller kjennskap til, alle konfidensielle opplysninger og materiale de i forbindelse med Avtalen og gjennomføringen av den får kunnskap om. Dette inkluderer, men er ikke begrenset til, opplysninger om noens personlige forhold og drifts- eller forretningsmessige forhold som det kan være av konkurransemessig betydning å hemmeligholde.

Taushetsplikten gjelder partenes ansatte og andre som handler på partenes vegne i forbindelse med gjennomføringen av Avtalen. Disse skal undertegne taushetserklæring. Det skal i tilfelle angis hvilke opplysninger som omfattes av taushetsplikten, og hvordan den skal ivaretas. Taushetsplikten gjelder også etter at avtaleforholdet er opphørt. Ansatte eller andre som fratrer sin tjeneste hos en av partene, skal pålegges å opprettholde taushetsplikt også etter fratredelsen.

Begge parter kan utnytte generell kunnskap (know-how) som ikke er taushetsbelagt og som de har tilegnet seg i forbindelse med oppdraget.

# 22. Forpliktelse etter utløp av avtale

Også etter utløpet av denne avtale er Leverandør ansvarlig for forskriftsmessig oppbevaring av pasientjournaler for de pasienter som er behandlet i henhold til avtalen.

Journalene skal oppbevares i minimum 10 år, og deretter overleveres Arkivverket, etter de til enhver tid gjeldende retningslinjer. Slik overlevering kan foretas før utløpet av 10-årsperioden dersom virksomheten skulle avvikles, eller ikke lenger har praktiske muligheter for sikker oppbevaring. Ved overføring til det Arkivverket skal Oppdragsgiver varsles skriftlig/pr e-post.

Eventuelle henvendelser fra tidligere pasienter om overføring /kopi av eller innsyn i journal, og/eller klagesaker i forbindelse med behandling gitt under avtalen skal håndteres av Leverandør. Ved klagesaker skal Oppdragsgiver varsles skriftlig med anonymisert kopi av klagen.

Leverandør plikter å videresende all relevant informasjon for pasienter behandlet under denne avtalen til de Helseforetak som anmoder om dette som ledd i pasientbehandlingen. Leverandør må sikre at pasientsamtykke foreligger.